**REGULAMENT PRIVIND INIŢIEREA, APROBAREA, MONITORIZAREA ȘI EVALUAREA PERIODICĂ A PROGRAMELOR DE STUDII**

# 

# Capitolul 1. DISPOZIŢII GENERALE

**Art. 1.** Inițierea, aprobarea, monitorizarea și evaluarea periodică a programelor de studii reprezintă componente ale sistemului de management al calității din Facultatea de Economie si Administrarea Afacerilor, esențiale pentru a asigura îmbunătățirea continuă a calității în educație.

**Art. 2.** Regulamentul este elaborat în baza următoarelor acte normative:

1. Legea Educației Naționale nr. 1/2011, cu modificările ulterioare;
2. O.U.G. nr 75/2005 privind asigurarea calității educației, aprobată cu modificările și completările prin Legea nr 87/2006 pentru aprobarea ordonanței de urgență a guvernului 75/2005 privind asigurarea calității educației, cu modificările ulterioare;
3. Legea nr 288/2004 privind organizarea studiilor universitare, cu modificările și completările ulterioare;
4. Metodologia de evaluare externă, a standardelor de referință și a listei indicatorilor de performanță a ARACIS;
5. HG nr. 1175/2006 privind organizarea studiilor universitare de licență și aprobarea listei domeniilor și specializarea din cadrul acestora;
6. HG nr 404/2006 privind organizarea și desfășurarea studiilor universitare de masterat;
7. Carta Universitară „Dunărea de Jos ” din Galați.

**Art. 3.** Prevederile prezentului regulament stabilesc cadrul general, conținutul și organizarea activităților privind inițierea, aprobarea, monitorizarea precum și evaluarea periodică a programelor de studii universitare de licență și masterat de la învățământul de zi.

**Art. 4.** Toate prevederile prezentului regulament se aplică de către fiecare departament din cadrul Facultății de Economie și Administrarea Afacerilor, atât pentru programele noi de studii, cât și pentru programele de studii existente de la formele de învățământ licență și masterat.

# Art. 5.

Programele de studii din cadrul FEAA sunt coordonate la niveluri diferite, având responsabilități specifice:

1. Decanul FEAA și conducerea departamentelor asigură elaborarea, gestionarea și implementarea legală a planurilor de învățământ corespunzătoare programelor de studii pe care le administrează;
2. Prodecanul responsabil cu activitatea didactică şi managementul calităţii, precum şi comisia didactică şi de managementul calităţii din cadrul Consiliului Facultăţii asigură cadrul legal privind elaborarea, gestionarea și implementarea legală a planurilor de învățământ, precum și controlul respectării prevederilor legale;
3. Departamentul desemnat de Consiliul Facultății să organizeze / administreze un anumit program de studii asigură respectarea standardelor specifice ARACIS în crearea / modificarea conținutului didactic şi științific al disciplinelor cuprinse în planul de învățământ;
4. Coordonatorul programului de studii asigură coordonarea Comisiei de specialitate și legătura cu departamentele implicate;
5. Comisia de specialitate va întocmi dosarul de autorizare provizorie, acreditare sau evaluare periodică;
6. Titularul de disciplină respectă conținutul didactic şi științific al fișei disciplinei, aprobată în cadrul departamentului, și-l prezintă studenților la începutul semestrului.

**Capitolul 2**

**INIŢIEREA ŞI APROBAREA PROGRAMELOR DE STUDII**

**Art. 6.** Procesul de inițiere și aprobare a unui program de studii presupune parcurgerea următoarelor etape:

1. inițiatorul noului program de studii (orice persoană interesată / grup interesat din interiorul / exteriorul facultății / departamentului) și membrii echipei desemnate **de conducerea facultății** stabilesc disciplinele și lista cadrelor didactice cu competențe în domeniu, pentru a fi dezbătute necesitatea și utilitatea programului în Consiliul Facultății; în cazul avizării programului de studii universitare, se vor întocmi Planul de învățământ și Statul de funcții pentru noul program de studii; după **avizarea** în Consiliul Facultății, documentele programului de studii se transmit spre aprobare Senatului Universității;
2. după aprobarea de către Senat, conducerea facultății desemnează echipa de elaborare a *raportului de evaluare internă* a noului program în **vederea autorizării provizorie**.

**Art. 7.** Pe baza acestor documente și corelat cu baza materială pusă la dispoziție pentru respectivul program de studii universitare, se elaborează forma finală a *raportului de evaluare internă*. *Raportul de evaluare* se depune la prodecanul didactic, urmând a fi verificat de către o comisie aprobată de către **Comisia Didactică și Managementul Calității**.

**Art. 8.** După verificare, raportul se va depune la ARACIS. Ulterior, în funcție de răspunsul ARACIS la Raportul de evaluare, se va întocmi Contractul pentru prestări servicii (pentru autorizare provizorie, acreditare sau evaluare periodică a programelor).

# 

# Capitolul 3

**MONITORIZAREA ŞI EVALUAREA INTERNĂ A PROGRAMELOR DE STUDII**

**Art. 9.**

1. Programele de studii universitare sunt supuse unui proces de monitorizare și evaluare internă, în vederea menținerii şi îmbunătățirii continue a calității.
2. Procesul de monitorizare constă în compararea sistematică a situației actuale cu situația de referință definită prin standardele şi indicatorii de performanță în baza cărora programul a fost aprobat, în scopul identificării discrepanțelor și al intervenției operative.
3. Monitorizarea are caracter continuu şi este orientată spre acțiuni corective și preventive.
4. Monitorizarea asigură controlul şi menținerea standardelor de calitate în perioada dintre evaluările periodice.

# 

# Art. 10.

În funcție de evoluția concretă a fiecărui program de studii, de natura problemelor și evenimentelor care apar pe parcurs, monitorizarea se realizează prin:

* 1. analiza conținutului planului de învățământ;
  2. analiza fișelor disciplinelor;
  3. stabilirea posturilor didactice, repartizarea disciplinelor în funcție de competențele, funcția didactică şi realizările științifice dovedite ale personalului didactic;
  4. analiza rezultatelor învățării, exprimate prin performanțele (note, calificative) obținute de studenți la verificările pe parcurs, în sesiunile de examene, la examenele de finalizare a studiilor, precum şi prin indicatorii de succes/insucces;
  5. analiza prestației cadrelor didactice (predare evaluare, consiliere) și a relației dintre calitatea predării și rezultatele învățării se face prin autoevaluare și analiza colegială.

# 

# Art. 11.

Analizele din cadrul demersului de monitorizare se organizează în principalele momente ale fiecărui an universitar, respectiv, la începutul anului, la finalul sesiunilor de examene, la finalul anului universitar, după încheierea examenelor de finalizare a studiilor. Analizele se pot organiza și pe parcursul semestrelor, dacă apar probleme speciale care necesită o rezolvare operativă.

# 

## Capitolul IV Dispoziții finale

**Art. 12.** Prezentul regulament intră în vigoare începând cu ziua următoare celei în care a fost aprobat de Consiliul Facultăţii.

**Decan,**

**Prof. univ. dr. Adrian Micu**